กระทรวงแรงงาน ห่วงใยแรงงานไทยในต่างแดน สั่งการสำนักงานแรงงานไทยในต่างประเทศ ออกตรวจเยี่ยมความเป็นอยู่ของแรงงานไทย เพื่อรับฟังปัญหาพร้อมแนะนำสิทธิคุ้มครองตามกฎหมาย
นายสุทธิ สุโกศล ปลัดกระทรวงแรงงาน กล่าวว่า ได้สั่งการให้สำนักงานแรงงานไทยในต่างประเทศ (สนร.) ดูแลแรงงานไทยอย่างใกล้ชิด เพื่อให้แรงงานมีคุณภาพชีวิตที่ดีตามสิทธิที่พึงมีพึงได้ ได้รับค่าจ้างที่เป็นธรรม มีสวัสดิการที่เหมาะสม และได้รับการคุ้มครองตามกฎหมาย สอดคล้องตามนโยบายของรัฐบาลที่ต้องการลดความเหลื่อมล้ำทางสังคม โดยได้กำชับให้อัครราชทูตที่ปรึกษา (ฝ่ายแรงงาน) สำนักงานแรงงานไทยในต่างประเทศ จัดโครงการออกตรวจเยี่ยมความเป็นอยู่ของแรงงานไทย เพื่อให้ความรู้เรื่องสิทธิหน้าที่ของแรงงาน รวมทั้งช่องทางการติดต่อหน่วยงานบริการของสำนักงานแรงงานไทย เพื่อให้การดูและรับทราบสภาพปัญหาและคุณภาพชีวิตแก่แรงงานไทยที่ต้องการความช่วยเหลือในด้านต่าง ๆ ล่าสุด นางสาวกมลวรรณ บุญยืน อัครราชทูตที่ปรึกษา (ฝ่ายแรงงาน) สำนักงานแรงงานในประเทศสิงคโปร์ ได้ตรวจเยี่ยมแรงงานไทยที่พักอาศัยอยู่ในหอพักของนายจ้างในสิงคโปร์ ชื่อบริหารโดยบริษัท Lian Beng- Centurion (Dormitory) Pte Ltd. เป็นหอพักตามมาตรฐานและผ่านการรับรองจากกระทรวงแรงงานสิงคโปร์ อนุมัติให้ใช้เป็นหอพักสำหรับแรงงานต่างด้าว หอพักดังกล่าว มีพื้นที่สำหรับรับประทานอาหาร มีที่ซักล้างและตากเสื้อผ้า มีห้องออกกำลังกาย มีแรงงานต่างชาติเข้าพักจำนวน 6,300 คน เป็นแรงงานไทย 215 คน ส่วนใหญ่เป็นแรงงานในภาคก่อสร้าง และช่างเทคนิคอุตสาหกรรม        ทั้งนี้  อัครราชทูตที่ปรึกษา (ฝ่ายแรงงาน) สำนักงานแรงงานในประเทศสิงคโปร์ ได้ให้ความรู้เรื่องสิทธิแรงงาน ช่องทางการเผยแพร่ข้อมูลสิทธิและหน้าที่ของแรงงานต่างชาติในประเทศสิงคโปร์ ช่องทางการติดต่อหน่วยงาน และการให้บริการของสำนักงานแรงงานในประเทศสิงคโปร์         นอกจากนี้ ได้ให้ความรู้เรื่องการดูแลสุขภาพเบื้องต้นเกี่ยวกับอาการความดันโลหิตสูง ข้อบ่งชี้ของอาการโรคหัวใจ จัดบริการตรวจวัดความดันโลหิตและชั่งน้ำหนัก พร้อมแจกคู่มือการเรียกร้องสิทธิประโยชน์ของแรงงานไทยในสิงคโปร์ พบปะและพูดคุยกับแรงงานเพื่อรับทราบสภาพปัญหา ตลอดจนคุณภาพชีวิตของแรงงานไทย รวมทั้งการแจกอุปกรณ์กีฬา เครื่องอุปโภคบริโภคพื้นฐาน ที่เป็นประโยชน์แก่แรงงาน#กระทรวงแรงงาน  #แรงงานไทยต่างแดน  #สำนักข่าว #กรมประชาสัมพันธ์